Arutelul tekkis üksmeel selles, et ülikoolid projektipõhises teadustöös ei keskendu oma maa ja rahva vajadustele. Kaks päeva tagasi oli Tartu Ülikooli rektor Alar Karis Postimehes deklareerinud, et  ülikool pole koht, kus lahendatakse tööturu probleeme! Ja kinnitab, et see on ammu selgeks vaieldud. Toompea Haridusseminari ammuses nägemuses peaksid avalik-õiguslikud ülikoolid just i s e pakkuma valitsusasutustele strateegilisi algatusi/probleemilahendusi oma kompetentsialadel, aga eeskätt rahva ja riigi kestmise sõlmküsimustes. Tartu Ülikooli rektorile esitatud päring sellekohasest kogemusest jäi hoopis vastuseta. Juba viis aastat tagasi otsustas Toompea Haridusseminar hakata taotlema 1937. aasta  Ülikooliseaduse § 2 fraasi "Ülikoolide ülesandeks on (...) edendada üldist ja eriti Eesti maad ja rahvast käsitlevat teadust" ennistamist tänases Ülikooliseaduses. Minister Seeder ei keelanud oma abi selles osas ja oli meie palvel nõus esitama veelkordselt Haridus- ja Teadusministeeriumile vastava taotluse.